## El Consell pren nota de la firma de l’Acord per la Vivenda de la Comunitat Valenciana que impulsa noves accions en matèria normativa, fiscal, de disponibilitat de sòl i modernització del sector

*** La iniciativa s’emmarca en el Pla VIU i inclou un decàleg de compromisos per a ampliar l’oferta i agilitzar els projectes de vivenda**

El Consell ha pres nota de la subscripció de l’Acord per la Vivenda de la Comunitat Valenciana, firmat el 22 d’octubre de 2025 per la Generalitat, la Federació Valenciana de Municipis i Províncies (FVMP) i els principals agents públics i privats del sector.

L’objectiu d’este acord és impulsar la vivenda protegida i assequible en tota la Comunitat Valenciana, a través de la coordinació institucional, la seguretat jurídica i la col·laboració publicoprivada com a pilars fonamentals de la política de vivenda.

Esta mesura forma part de l’estratègia del Pla VIU Comunitat Valenciana, presentat el 4 d’abril de 2024, que preveu la construcció de 10.000 vivendes de protecció pública durant esta legislatura. Este pla és la principal ferramenta del Govern Valencià per a revertir la situació actual del mercat immobiliari, marcada per l’encariment dels preus, l’escassetat d’oferta i les dificultats d’accés per a jóvens, famílies amb rendes mitjanes i baixes i persones en situació de vulnerabilitat.

Entre les accions incloses en el pla, destaca la firma del conveni marc subscrit entre la Generalitat i l’FVMP per a la mobilització de sòl públic municipal destinat a vivenda protegida, que compta en l’actualitat amb més de la mitat dels municipis de la Comunitat Valenciana adherits, que representa més de tres milions d’habitants.

En l’equador de la legislatura, el Pla VIU ja mostra avanços significatius gràcies a l’entrada en vigor del nou marc regulador que ha reactivat la producció de vivenda protegida per part del sector promotor. Així mateix, la mobilització de sòl públic i l’impuls de la col·laboració publicoprivada han permés avançar en el desenrotllament de noves promocions.

Per tot això, els principals agents públics i privats més representatius del sector, juntament amb la Generalitat i la Federació Valenciana de Municipis i Províncies, han considerat oportú donar un nou impuls a la vivenda de protecció pública, formalitzant este compromís mitjançant la subscripció de l’Acord per la Vivenda de la Comunitat Valenciana.

**Decàleg de compromisos de l’acord**

El document arreplega un decàleg de compromisos compartits que orienten l’acció conjunta de tots els firmants. Entre estos destaquen la gestió eficient i sostenible del parc públic de vivenda, la simplificació administrativa i la seguretat jurídica com a pilars per a incrementar l’oferta de vivenda protegida.

L’acord impulsa, a més, la col·laboració publicoprivada i el paper de l’economia social i les cooperatives de vivenda com a agents clau en la generació de solucions residencials estables i assequibles. També preveu la disponibilitat de sòl públic, la modernització i industrialització del sector de la construcció i la creació d’un marc fiscal i financer favorable que incentive la inversió i facilite l’accés a la vivenda, especialment de la població jove.

Així mateix, el text promou el reconeixement de les bones pràctiques en vivenda protegida i la difusió de les iniciatives del Pla VIU, amb l’objectiu de donar visibilitat als projectes en marxa i enfortir el compromís col·lectiu amb el dret a una vivenda digna en la Comunitat Valenciana.

Fecha: 28/10/2025